Resumé af personalesag



Resumé af personalesag

Sammendrag

1. Appel – anbringender – urigtig bedømmelse af de faktiske omstændigheder – afvisning – Rettens prøvelse af bedømmelsen af de faktiske omstændigheder og af beviserne – udelukket, medmindre de er gengivet urigtigt

(Art. 257 TEUF; statutten for Domstolen, bilag I, art. 11, stk. 1)

2. Tjenestemænd – forfremmelse – sammenligning af fortjenester – administrationens skønsbeføjelse – elementer, der kan tages i betragtning – beståelse af certificeringsprøverne

(Tjenestemandsvedtægten, art. 24a, art. 43 og art. 45, stk. 1)

1. Jf. afgørelsens tekst.

(jf. præmis 25 og 28)

Henvisning til:

Retten: 18. september 2008, sag T-222/07 P, Kerstens mod Kommissionen, Sml. Pers. I-B-1, s. 37, og II-B-1, s. 267, præmis 60-62 og den deri nævnte retspraksis

2. Administrationen råder over en vid skønsbeføjelse med henblik på at bedømme de fortjenester, der skal tages i betragtning i forbindelse med en afgørelse om forfremmelse i henhold til vedtægtens artikel 45, som imidlertid begrænses af nødvendigheden af at foretage en grundig og upartisk sammenligning af ansøgningerne i tjenestens interesse og i overensstemmelse med princippet om ligebehandling. Administrationens omsorgspligt indebærer bl.a., at ansættelsesmyndigheden ved afgørelsen af en tjenestemands situation skal tage alle de forhold i betragtning, som kan antages at være bestemmende for dens afgørelse, og hermed skal tage hensyn ikke blot til tjenestens interesse, men også til vedkommende tjenestemands interesse.

Det følger heraf, at ansættelsesmyndigheden ved sammenligningen af fortjenester hos forfremmelsesværdige tjenestemænd ikke kan undlade at tage hensyn til den omstændighed, at en tjenestemand er blevet udvalgt til at deltage i et uddannelsesprogram med henblik på hans certificering, og at han har bestået prøver som bevis på, at han har gennemført dette uddannelsesprogram med tilfredsstillende resultat, selv om denne omstændighed ikke i sig selv giver ham ret til en forfremmelse til en højere lønklasse i ansættelsesgruppe AST eller til en automatisk fortrinsstilling.

I denne sammenhæng skal ansættelsesmyndigheden i medfør af vedtægtens artikel 24a tage hensyn til den videreuddannelse, som tjenestemanden har fuldført med henblik på hans karriereforløb, som et af elementerne i hans fortjenester.

Ansættelsesmyndigheden har imidlertid efter vedtægten beføjelse til at foretage den sammenligning af fortjenester, der er omhandlet i vedtægtens artikel 45, på grundlag af den procedure eller metode, som den finder bedst egnet.

I denne forbindelse kommer forpligtelsen til at tage hensyn til den af tjenestemanden fuldførte videreuddannelse bl.a. til udtryk i indholdet af den bedømmelsesrapport vedrørende kvalifikationer, tjenstlige indsats og adfærd i tjenesten, der udarbejdes i henhold til vedtægtens artikel 43 og udgør et af de tre elementer, der udtrykkeligt er nævnt i vedtægtens artikel 45, stk. 1, som skal tages i betragtning ved sammenligningen af fortjenester med henblik på forfremmelse.

Det følger heraf, at administrationen ligeledes kan tage hensyn til en tjenestemands certificering med henblik på sammenligningen af dennes fortjenester i forbindelse med en hensyntagen til den rapport, som han har været genstand for, idet denne rapport afspejler denne tjenestemands fortjenester.

(jf. præmis 33-38)

Henvisning til:

Retten: 15. september 2005, sag T-132/03, Casini mod Kommissionen, Sml. Pers. I-A, s. 253, og II, s. 1169, præmis 52-54; 27. september 2006, sag T-156/05, Lantzoni mod Domstolen, Sml. Pers. I-A-2, s. 189, og II-A-2, s. 969, præmis 88 og den deri nævnte retspraksis; 2. april 2009, sag T-473/07 P, Kommissionen mod Berrisford, Sml. Pers. I-B-1, s. 17, og II-B-1, s. 85, præmis 42; 30. november 2011, sag T-51/08 P, Kommissionen mod Dittert, præmis 54